Papersnake/gushiwen huggingface dataset:
寄别孙潜斋
刘辰翁（宋代）

常笑唐衢生，一恸可以死。焉能流涕被面，日日别知己。

又常笑朝鲜，无泪可沾巾，悲歌两语为我吴妇人。

平生钟情重离别，一听《阳关》肠一绝。铜驼陌上会逢君，谁料相忘如永诀。

昔携手青春，春水一笑禊吏尘。醉能强歌醒能赋，满坐唯有孙尧文。

酒阑歌断如转烛，寒食累累新鬼哭。丞相书桐异鸟巢，曾园仙市芳郊绿。

海棠三径无根枝，败瓦颓垣亦已锄。旧游勿感有至此，独为吾党权区区。

我欲与君重一到，化为长瓶酹荒草。早知世事去如风，只合黄公垆下倒。

当时一醉锸埋我，不见兴亡应更好。且复止此休云云，我有臣子高能文。

令其讲罢日就君，就君归日诵所闻。吾贫吾老不足念，君须君发何年□。

幼安九十愁更愁，空羡一生长乐传。呜呼斯人斯世不相见，绿树莺啼泪如霰。
虞美人·碧波帘幕垂朱户
冯延巳（五代）

碧波帘幕垂朱户，
帘下莺莺语。
薄罗依旧泣青春，
野花芳草逐年新，事难论。
凤笙何处高楼月，
幽怨凭谁说？
须臾残照上梧桐，
一时弹泪与东风，恨重重。
次韵和酬
释惟晤（宋代）

拨云过得南陇去，流水激溅一涧长。盘石谁堆补缺岸，老松自倒成危梁。

沙禽呼雌频叫噪，山药吐色常芬芳。腊去春归山愈好，喜君共无尘事忙。
自勉
陆游（宋代）

自信直如弦，残年偶得全。
老犹嗤佞佛，贫亦讳言钱。
旦暮勤鞭策，麈埃痛洗湔。
仍须语儿子，此事要家传。
别厉制使
吴龙翰（宋代）

何日林间理故书，客中岁月只蘧庐。
籴粮半给梅花鹤，烧叶馀分雪后驴。
蝶梦悠扬家国远，雁行零落弟兄疏。
寒花到了自萧索，不是东风不管渠。
秋热二首
杨万里（宋代）

多难幽怀惨不舒，秋风残暑扫难除。
一生最怕西窗日，长是酴醾架子疏。
用陈敬初雨中拍寄有过湖别墅意
于立（元代）

似闻茅屋傍清溪，杨柳青青水拍堤。醉里不知家远近，望中惟拍树高低。

溪云出洞欲行雨，江石穿波不染泥。何日扁舟过湖去，竹间取次著新题。
宫词 其六十八
赵佶（宋代）

池面冰开漾绿波，枝头花朵蹙红罗。东风信有芳菲意，应为今年乐事多。
次韵十诗
楼钥（宋代）

秋宵坐到玉绳低，历历明蟾数桂枝。
重露半翻蕉叶径，好风时颭豆花篱。
不妨起舞弄清影，何用撞钟夸小诗。
濁酒困人垂欲睡，更揩病眼一扬眉。
吊仅老塔
楼钥（宋代）

仅老相从五十期，来瞻遗塔我心悲。当时旧话无人说，空有门前洗钵池。
惜红衣 荷花紫草和秋锦
龚翔麟（清代）

木笔涂妆，芳荃斗莛，绀房同靓。艳日烘香，蜂针綵茸钉。

秧抽短艳，看齐动、春锄烟顷。相映。菜棱又黄，是鸳鸯湖锦。

高舂弄影。尾接旗亭，红烧一枝杏。燕边零落，添缀胭脂冷。

除了吴根人见，是草是花谁认。爱蹋青罗袜，惯绕紫田支径。
丹徒何彦澄皆春堂
杨士奇（明代）

百亩药畦春浩荡，济人浑是太和心。泉香橘畔苏眈井，花满云和董奉林。

灵剂不须酬白璧，丹砂自可致黄金。南徐城下沧江水，会比何家阴德深。
送胡仲方西归
陈宓（宋代）

后进平因见老成，一觇风采快平生。
南来幸有同寮契，西去宁平惜别情。
五载官联亲懿德，远夷君长慕清名。
明时用取真才具，休使诗声只自鸣。
麻黄州送李斯石铭二十一字
刘敞（宋代）

麻侯昔为莱子国，海滨渔人献文石。云是秦始皇帝东巡碑，二十一字李斯迹。

桑田变海岸为谷，此石亦沈沧海侧。浪翻水转石段空，偶存数尺非人力。

文章虽传失首尾，犹与史记无差忒。字形讹缺非昔时，蛰龙病虺相排迮。

念昔属车八十一，气如虎狼食中国。方士献策通神仙，谀臣奋笔夸功德。

始皇未死名已灭，秦地初分石皆泐。迩来似觉天意然，欲令后世羞其惑。

君不见夏禹九鼎传三王，末年乃随殷社亡。时平往往暂一见，龙文玉铉曾无伤。

圣贤作事宜万代，事非圣贤多立坏。
代美女篇
萧子显（南北朝）

邯郸暂辍舞，巴姬请罢弦。佳人淇洧出，艳赵复倾燕。

繁秾既为李，照水亦成莲。朝酤成都酒，暝数河间钱。

馀光幸未惜，兰膏空自煎。
游越溪
郑绍（唐代）

溪水碧悠悠，猿声断客愁。渔潭逢钓楫，月浦值孤舟。

访泊随烟火，迷途视斗牛。今宵越乡意，还取醉忘忧。
广应寺双松歌
祝维诰（清代）

山门突兀迎诸峰，曲廊阴合双白松。蟠根下固穴泉石，直干上走缠虬龙。

支撑太古驻日色，泛扫碧落窥云容。流胶入地互凝结，元气护顶相交冲。

昨来对此忘坐卧，夜半独起无人踪。海涛乍惊泻岩壑，天风直与开心胸。

灯光深閟佛殿黑，星影寂照僧寮重。因思前代巨珰盛，祝釐争致金钱供。

琳宫绀宇不可数，未审物力来何从。丰碑久蚀赑屃倒，惟有两树留秦封。

笙箫遥接鸾鹤下，烟露近承霄汉浓。投阶败鳞自斑剥，梳空香叶犹丰茸。

经声梵语有时出，山妖木魅何由逢。冰霜已历千百载，天年幸保经春冬。

扶持倘非龙象力，枝柯那得余横纵。
摊破浣溪沙 怀亚清
钱凤纶（清代）

月落空庭花影迟。绣屏欹枕梦回时。咫尺城关鸿雁断，即天涯。

半壁青灯临卫贴，一窗寒雨读陶诗。别后深闺无限事，总堪悲。
寿华湖西翁八十
王世贞（明代）

一廛身事五湖南，八帙淫书意更耽。名向白衣无可妒，诗如玄酒自言甘。

鞋轻不染尘中迹，麈秃缘深物外谈。姓字可知西母刻，见多清梦绕吾弇。
归来亭
李淑媛（清代）

解绂归来早，亭开一水分。溪山知有主，鸥鹭得为群。

秫熟先充酿，心闲欲化云。蒐裘终老地，非是傲徵君。
口占柬友
伦文叙（明代）

万里长风扫碧苔，一时残雾日边开。青山历历当轩接，绿树森森入户来。

竹径啼莺窥客过，沙洲飞鹭傍人回。想思一水盈盈隔，日暮谁同泛玉杯。
汴上
杨时（宋代）

天上行云曳白衣，斗衔晴日在林扉。
盘花落雁惊还起，啄食饥林趁不飞。
榆荚青钱飘已尽，月堤流水漭相围。
征途处处尘随眼，多病长年与世违。
句
彭乘（宋代）

最是萧萧句，无人继后尘。
次韵李刑曹识起书怀
王十朋（宋代）

中原回首尚尘飞，书剑南来早识机。方事高眠学安石，却愁多识似王徽。

肠枯谩有书千卷，腰瘦难胜带十围。志士未逢聊尔耳，古人何用泣牛衣。
塞下
常建（唐代）

铁马胡裘出汉营，分麾百道救龙城。

左贤未遁旌竿折，过在将军不在兵。
奉和杜相公长兴新宅即事呈元相公
李嘉祐（唐代）

意有空门乐，居无甲第奢。经过容法侣，雕饰让侯家。

隐树重檐肃，开园一径斜。据梧听好鸟，行药寄名花。

梦蝶留清簟，垂貂坐绛纱。当山不掩户，映日自倾茶。

雅望归安石，深知在叔牙。还成吉甫颂，赠答比瑶华。
书事
司马光（宋代）

志士喜功业，感时心易劳。
蘖栽终栝柏，荒蔓任蓬蒿。
梁竦慵为吏，萧咸耻诣曹。
风霜果不变，会见出云高。
句
刘壎（宋代）

水绕桃源堤上下，花迷金谷路高低。
南浦 客钱塘怀俞季瑮北游
佟世南（清代）

雁归南浦，又萧条、疏影对黄花。欲倒新亭浊酒，往事倍堪嗟。

独上南屏高处，怅钱塘、烟火几人家。问二三知己，何为浪迹，琴剑客天涯。

有得几时少壮，莫蹉跎、瞬息负年华。为望玉门千里，满眼障飞沙。

欲向西湖寻胜迹，江城到处起悲笳。漫登高吊古，怀人都付夕阳斜。
吴宣府新膺总督
徐渭（明代）

邸报初翻数叶藤，栋梁今喜楩楠胜。市场春后皆青草，司马秋楠在白登。

天下安危真足仗，眼前修短却难凭。最怜投辖相知客，不得随车负此情。
再游
张镃（宋代）

天风吹我落人间，暂入青山又促还。
待得霜林收柿栗，却来重扣白云关。
题青白菜图赠铁生
李英（清代）

传家青白凛寒冰，种得畦蔬积雪层。闻道三公曾不屑，灌园何但似于陵。
赵成父筑亭上饶即用东里旧圃榜曰鱼计
叶适（宋代）

秦侨洛寓随南公，新条复欲无开封。
亭名若有土断法，郑圃岂在章泉中。
旧鱼遥应化龙去，今鱼且复波间住。
人为鱼计鱼未知，今乐莫忘昔日悲。
府试风雨闻鸡
李频（唐代）

不为风雨变，鸡德一何贞。在暗长先觉，临晨即自鸣。

阴霾方见长，顷刻讵移声。向晦如相警，知时似独清。

萧萧和断漏，喔喔报重城。欲识诗人兴，中含君子情。
予宿承德日夜苦霪雨拟金筌赋六韵呈陈居中
李新（宋代）

黑云䟃𧽼阵岿麓，女娲补天伴天哭。结愁起坐函丈间，祠礿除门绣黄犊。

书册入眼万花缬，石泉冰肠河九曲。市头老木昏鸦归，屋角赭山瞿麦熟。

胡村水平已可渡，软屐青灯循昔路。后期讵能数甲子，希夷长年耳不死。
李彦泽从余求卫公兵法
王灼（宋代）

卫公少时已知兵，坐谈厌倒韩擒虎。
一朝委事虬须虏。南殲荆盗北锄虏。
出其绪馀教君集，犹谓四夷莫予侮。
乃知机略妙无比，攻城破阵一仰俯。
当时传公挟异术，云祲孤虚自默数。
可怜痴儿尚诡怪，至作齐东野人语。
我家旧畜公遗书，片段飘零十得五。
开囊取拾送君读，想见明窗口如敼。
玉舆消息渺吴越，铁骑纵横暗江浦。
学成出去清胡尘，莫道儒生不能武。
逢僧云邱知竹意主人结茅白鹿洞侧因寄讯
朱议雱（清代）

结庐中洲久，天地一日还。寄书来别我，中有反本言。

两度过汝水，芳洲空云烟。孤云随去住，游子念盘餐。

近予结耦耕，梅花川上田。相逢匡山僧，得知公寒暄。

画兰已无地，题诗独纪年。先贤宿所归，会当至公前。
入紫石硖
曾丰（宋代）

一櫂从来十五年，眼中仿佛旧山川。
砚材犹伏岩深处，已吐鹅溪素上烟。
广陵夜泊
顾亮（明代）

风风雨雨暗江津，愁里青灯照一身。
夜半忽闻江上橹，往来还有未归人。
菩萨蛮（瑞荫秋望）
赵师侠（宋代）

小春爱日融融暖。危亭望处晴岚满。江静绿回环。横陈无际山。

清霜欺远树。黄叶风扶去。试探岭头梅。点红开未开。
武林冬至日即事
赵抃（宋代）

况是东吴大有年，晨兴佳气满平川。鲁台纪瑞光诸史，汉殿称觞庆九天。

銮辂肃还禋礼毕，鸡竿高揭赦书传。勾萌竞达人知否，占得群阳一日先。
贤者之孝二百四十首·吴明彻
林同（宋代）

苗枯亲未葬，号泣日于田。
谁谓竟不雨，而能独有年。
禅寂院三首 其三
游少游（宋代）

柳丝风飏马蹄轻，又作长亭十里行。争似老僧无一事，白云攲枕听莺声。
睦州秀亭
钱协（宋代）

秀色四时好，探春来此亭。花初拥槛发，山晚与云青。

得鲙严陵濑，评泉陆羽经。欢馀不尽醉，鼓角限重扃。
一胜篇
孔平仲（宋代）

我与承君棋，结局赢一路。太多亦何用，停则无胜负。

天清与地宁，妙绝占此数。正如贾坚射，不中乃奇处。
缘识
宋太宗（宋代）

牡丹花，深红浅，
忍把金刀枝上剪。侵晨含走路万苞香，
见者无非情展转。繁华影里皆柔弱，
密叶交加开闪烁。朱栏别是一般春，
蛱蝶悠飏闲自乐。丽天和日景迟迟，
思量往事不堪追。风送园中来又去，
豁然兴感竞移时。
送剡源讲师住华亭延庆
释绍昙（宋代）

三周讲得坠开花，法眼无瑕却有瑕。
切莫朱泾访船子，一桡摵碎泼生涯。
赠心梅黄教谕
方一夔（宋代）

太玄八十一，经世加一倍。方圆起参两，奇耦常相配。

大哉天壤间，理大独无对。而数行其中，往往不相背。

冥探洞古今，幽讨极覆载。吾求之瓦砾，数亦无不在。

阴阳如推车，五气如转硙。杂然雾与珠，人物等唾欬。

恶或盗蹠寿，善或伯夷馁。人事非不明，所值互吉悔。

长平四十万，高下付一概。谁尸造化笔，一一难归罪。

君言吾有数，万窍均大块。试将握算推，不出范围内。

譬如埏埴人，万器同一焙。前陶或坚牢，后陶或破碎。

中间又不同，纯驳千万态。当时君与相，此年有真宰。

黄蛇吞舆地，或者非茫昧。八宫卦纵横，四柱数进退。

以此尺棰义，合散无挂碍。昔君雄少年，卢雉喝好采。

失脚落鹖冠，漕闱双奏凯。尔来相乘除，得失赌一塞。

后夜北斗高，灿灿缀小沫。瑟缩蛇入宇，蹭蹬鹏运海。

栖栖百巧穷，饶君三尺喙。此来坐皋比，学子富衿佩。

喜持秘苑术，远与虚中辈。诸公义财涩，枯槁喜一溉。

烦君测五纬，出没更明晦。何时聚白羊，旦暮真可待。
丹阳楼
沈括（宋代）

碧城西转拂苍烟，日绕阑干一握天。青草暮山歌扇底，美人瑶握瞑鸿边。

吹声隐隐江都月，弄影翩翩建业船。流尽古来东去水，又将秋色遇楼前。
汪明府行春阡陌寄柬
胡应麟（明代）

行春车骑寂无哗，人识仙郎上汉槎。溪涧芝兰初绽萼，郊原桃李竞开花。

飘飖玉舄携云气，缥缈瑶琴弄月华。却笑当年勾漏令，赐金何以问丹砂。
朝中措（五月菊）
朱翌（宋代）

玉台金盏对炎光。全似去年香。有意庄严端午，不应忘却重阳。

菖蒲九叶，金英满把，同泛瑶觞。旧日东篱陶令，北窗正卧羲皇。
颂古
释慧空（宋代）

古人悟处今人眼，善巧休为眼画眉。
不见马头人厮扑，一拳打倒只临时。
呈希制军
李因笃（清代）

使相分符十二州，明公赐履冠诸侯。天包凉益开东井，地跨关诸领上游。

寒谷春生吹律遍，野航时带霁晖流。躬耕久自耽林壑，望岁频书大有秋。
乙未恭和御制闻喜宴诗
吴泳（宋代）

圣学希天善牖民，风霆鼓舞气如神。
转回姚姒文章古，作起殷周礼乐新。
有限科名非究竟，无穷经术要纷纶。
事君自昔无他道，不有其身是致身。
玉腕骝（江陵节度卫公马也）
杜甫（唐代）

闻说荆南马，尚书玉腕骝。顿骖飘赤汗，跼蹐顾长楸。

胡虏三年入，乾坤一战收。举鞭如有问，欲伴习池游。
丹霞观
陈延龄（宋代）

苍筤林深羽人观，正傍严陵旧钓台。
山中白云夜或起，洞口丹霞昼不开。
双成吹笛驾鸾下，葛翁掷杖为龙来。
仙风道骨我亦有，姹女婴儿君可猜。
送达观禅师归隐静寺古律二首 其一
梅尧臣（宋代）

初逢洛阳陌，再见南徐州。所历几何时，倏去二十秋。

今复振霜几，还山远莫留。我咏阮公诗，物靡必沈浮。

谁云西海鱼，夜飞东海头。世人嗟识昧，岂是滞林丘。
邵智夫同游南城
李好复（金朝）

园林晴昼蔚如烟，林外支流尽水田。落日趁墟人已散，鹭鸶飞上渡头船。
念奴娇
范成大（宋代）

吴波浮动，看中流翻月，半江金碧。醉舞空明三万顷，不管＿娥愁寂。指点琼楼，凭虚有路，鲸背横东极。水云飘荡，阑干千丈无力。

家世回首沧洲，烟波渔钓，有鸱夷仙迹。一笑闲身游物外，来访扁舟消息。天上今宵，人间此地，我是风前客。涛生残夜，鱼龙惊听横笛。
春夜裁缝
蒋维翰（唐代）

珠箔因风起，飞蛾入最能。不教人夜作，方便杀明灯。
送梁公昌从信安北征
李白（唐代）

入幕推英选，捐书事远戎。高谈百战术，郁作万夫雄。

起舞莲花剑，行歌明月弓。将飞天地阵，兵出塞垣通。

祖席留丹景，征麾拂彩虹。旋应献凯入，麟阁伫深功。
对月二首 其一
陆游（宋代）

远客厌征路，流年逢素秋。不知今夜月，还照几人愁。
赠赵神童
李端（唐代）

圣朝殊汉令，才子少登科。每见先鸣早，常惊后进多。

独居方寂寞，相对觉蹉跎。不是通家旧，频劳文举过。
和陈泽民咏岩桂
吴芾（宋代）

我家千树正芬芳，不见羁怀已倍伤。
岂谓幽姿怜索寞，亦来孤馆伴凄凉。
追寻尚想年时侣，披佛还同故里香。
花下光阴能有几，若为飘泊向江乡。
早春雪霁过灵趵泉赠玉瞿上人
安骏命（清代）

地远尘嚣隔，名僧辟胜多。梅留残雪在，钟带乱云过。

汲涧龙潜钵，听经鹤下坡。蒲团刚坐彻，新月挂藤萝。
春日北山二首
高翥（宋代）

插花吹笛两山中，桃李尊前日日同。
待得马头飞絮满，更来沽酒看残红。
题董邦达山水十六幅 其十四 秋树含晖
弘历（清代）

丹枫四五枝，白石三两片。秋日朗朝晖，晶荧含峭茜。
送记注杨学士被诏赴阙
强至（宋代）

学士声先压并游，词源浩荡浸昆丘。
九重紫殿三题就，万里青昆数刻收。
天子临轩名第二，春官奏卷等俱优。
翰林试笔寻挥写，册府譌文倏校雠。
京邑纷华非所好，乡邦偃宴得其求。
始看别酒倾同舍，早听欢谣载两州。
严诏飞来批凤尾，近班归去立螭头。
一年父老漫留寇，四世公台将至彪。
即日金銮开步武，往时驷马减风流。
蹉跎旧掾瞻行色，渐老从军祗自羞。
水龙吟（须江望九华作）
周紫芝（宋代）

楚山木落风高，暮云黯黯孤容瘦。天晴似洗，明霞消尽，玉峦排秀。九凤飞来，五云深处，一时轻矫。恨三山不见，六鳌去后，天空远、人将老。

堪笑此生如寄，信扁舟、釭来江表。望中愁眼，依稀犹认，数峰林杪。万里东南，跨江云梦，此情多少。问何时还我，千岩万壑，卧霜天晓。
青山远 题王见几侍儿真
袁去华（宋代）

花竹亭轩。曲径通幽小洞天。翠帏苒苒隔轻烟。锁婵娟。

画图初试春风面，消得东君著意怜。到伊歌扇舞裙边。

要前缘。
漕司檄劝稼望见资州忆王褒李鼎祚
度正（宋代）

文王既没易中没，孔子重明汉又衰。
可惜李生真力学，但求象数不求词。
秦接衰周汉接秦，汉儒议论尽真醇。
如何独著贤臣颂，直使波流到圣臣。
四面琅玕
袁宗道（明代）

白日起寒涛，长夏何森爽。中间安鹿床，趺坐绝尘想。
免归思母八首 其五
张国维（明代）

力竭胼胝复治戎，呼亲无计托征鸿。我生分向离愁尽，子舍翻疑隔世通。

灯下低徊开喜烬，堂前洒扫绕熏风。鬓霜揽镜还成惧，恐动哀怜减泄融。
沧浪亭
沈东（宋代）

草蔓花枝与世新，登临空复想清尘。
只今唯有亭前水，曾识春风载酒人。
双槐
张耒（宋代）

老去相看终惨淡，秋来无赖对婆娑。
任从叶逐西风去，要听庭宽夜雨多。
嘉禾百咏·怀苏亭
张尧同（宋代）

犹使樽前客，常怀没后名。
好风吹远籁，如有笑歌声。
和陶渊明二十首 其十
陈造（宋代）

自公有至乐，诗卷还坐隅。得句一吐之，嬉然忘穷涂。

百世一俯仰，万象付驰驱。吟情当饮兴，其乐皆有馀。

役心声利场，咄咄彼何居。
春思二首
张窈窕（唐代）

门前梅柳烂春辉，闭妾深闺绣舞衣。

双燕不知肠欲断，衔泥舞舞傍人飞。

井上梧桐是妾移，夜来花发最高枝。

若教不向深闺种，春过门前争得知。
喜弟承检登科
翁承赞（唐代）

两篇佳句敌琼瑰，怜我三清道路开。荆璞献多还得售，

桂堂恩在敢轻回。花繁不怕寻香客，榜到应倾贺喜杯。

知尔苦心功业就，早携长策出山来。
止戈堂和诸公韵
程迈（宋代）

天河谁挽洗兵尘，远播皇威到海滨。畏垒草封悲战月，乐郊农满际耕春。

七闽草木无腥气，诸将恩勤有赐珍。穆穆清风堪作颂，犹沾湛露及微臣。
过黎君郊居
苏轼（宋代）

半园荒草没佳蔬，煮得占禾半是藷。万事思量都是错，不如还叩仲尼居。
水调歌头（再用前韵）
李弥逊（宋代）

不上长安道，霜鬓几惊秋。故人何在，时序欺我去如流。赏对洛滨仙伯，共说芗林佳致，魂梦与追游。更唱中秋句，得月上东楼。

云岩底，秋香下，楚江头。十年笑傲、真是骑鹤上扬州。却忆金门联辔，晓殿催班同到，高拱翠云裘。明月今千里，何计缓离忧。
友人惠石两峰巉然取杜子美玉山高并两峰寒之
陈与义（宋代）

旧喜看书今不看，且留双眼向孱颜。
从来作梦大槐国，此去藏身小玉山。
暮霭朝曦一生子，高天厚地两峰闲。
九华诗句喧寰宇，细比真形伯仲间。
送周次公入浙
韩淲（宋代）

冲风霜雪繁，涧路少行迹。相望一山尔，那知有行役。

人常畏违离，我怀复难释。岁晚欲晤言，门前尚谁客。

临安至山阴，玉室多仙宅。酒船寻贺老，才大今诗伯。

东方诸侯上，千骑森华戟。村馆足奇士，龙门可夺席。

优游何当还，梅花正云白。无令诗囊空，但恐酒杯窄。

斯时定何时，腊月哉生魄。
晓谷
释元肇（宋代）

长夜何时旦，藏脩只任真。惜阴常起早，吹律自生春。

处处闻啼鸟，声声若应人。日高云散后，方始正衣巾。
苏堤晓望
陈郁（宋代）

荷边清露袭人衣，
风里明蟾浴晓池。
凉影润香吟不得，
手扳堤柳立多时。
晚宿小罗田四首
杨万里（宋代）

青林化作万黄金，落日光寒色却深。
仰看松梢数松子，不妨更与数松针。
渭上秋夕闲望
潘阆（宋代）

秋色满秦川，登临渭水边。
残阳初过雨，何地不鸣蝉。
极浦涵明月，孤帆没远烟。
渔人空老尽，谁似太公贤。
谢人寄新诗集
齐己（唐代）

所闻新事即戈矛，欲去终疑是暗投。远客寄言还有在，

此门将谓总无休。千篇著述诚难得，一字知音不易求。

时入思量向何处，月圆孤凭水边楼。
乐先生辟新堂以待芍药酴醾，作诗奉赠
范成大（宋代）

芍药有国色，酴醾乃天香。
二妙绝世立，百草为不芳。
先生绝俗姿，风味本无双。
年来悟结习，欱试安心方。
天魔巧伺便，作计回刚肠。
多情开此花，艳绝温柔乡。
道人为一笑，正尔未易忘。
呼童葺荷芷，择胜开轩窗。
啼莺不愁思，游蜂亦猖狂。
百年颦呻顷，共此过隙光。
朝为春条绿，暮为秋叶黄。
把翫尚无几，况以忧愁妨。
愿言秉烛游，迨此春宵长。
挽菊坡赵侍制二首 其二
周密（宋代）

一从弓剑鼎湖游，有诏王孙记玉楼。天上晓班催听履，人閒夜壑忽移舟。

霜残旧菊荒三径，雨泣新松掩一丘。别墅甫成清梦断，梅花空老水空流。
送修藏主
释居简（宋代）

同苦同甘只此心，眼开方始觉冤深。先师本自无灵骨，辄莫区区别处寻。
钱伸仲乞静照轩诗取逸少所谓静照在忘求云
李彭（宋代）

往者多逸想，山阴时见之。肯持圭组面，自尘丘壑姿。

奇伟不少贷，确讱无纤遗。保全胜东山，出语曾未思。

巢许逢稷契，何由致于斯。乃比石卫尉，此老端不为。

观其誓墓作，岂复随家鸡。忘求在静照，定体发光辉。

谁料百代下，领此无言师。元非折腰具，聊复尉河西。

开轩延胜气，不许剩客随。凛然廉蔺风，坐用谈笑追。

悬知杜武库，时与河阳期。持觞望天末，云树相参差。

直恐永和日，未能相盛衰。径烦画幽处，公莫惜鹅溪。
宫词八首次契公远正字韵 其七
乃贤（元代）

绣床倦倚怯深春，窗外飞花落锦茵。抱得琵琶阶下立，试弹一曲斗清新。
偕黄耀之潘子霖曾笃卿登金紫峰
张在瑗（明代）

夷歌处处唤愁襟，懒向珠林听梵音。天地不堪还寄傲，江山何意复登临。

谁将桂树仍招隐，肯信桃源可重寻。且喜一觞时一咏，悠悠天外和龙吟。
竹枝 其七 孙光宪、皇甫松俱有此体
俞彦（明代）

不行朝云夜闻钟。子规西来泣相语。
偈 其四
释祖镜（宋代）

为嫌禅板太无端，岂料遭他象简瞒。今日因何忽放下，普天致仕老仙官。
蝶恋花 夏夜坐翠螺阁纳凉
凌祉媛（清代）

亭院灯昏烟暗锁。静夜迎凉，斜凭阑干坐。庭树鸦栖清梦妥。

凉蟾飞上云阴破。

银汉无声秋淡沱。露湿钗翘，渐觉鬟双亸。竹外流萤三两个。

随风又向衣边堕。
西湖旧梦
汪元量（宋代）

王孙挟弹打鸳鸯，红藉花前世界凉。
揭起蓬窗弄湖水，潜螭双眼射金光。
桃花
崔鶠（宋代）

如何一朽株，孕此千亿花。虽云行且阑，明岁亦再华。

岂如世上人，一老不复佳。
会稽王处士草堂壁画衡霍诸山
刘长卿（唐代）

粉壁衡霍近，群峰如可攀。能令堂上客，见尽湖南山。

青翠数千仞，飞来方丈间。归云无处灭，去鸟何时还。

胜事日相对，主人常独闲。稍看林壑晚，佳气生重关。
顾弥邵以其尊内翰所有欧阳公集遗侄季澈赋诗
晁说之（宋代）

昭陵人物一朝盛，晚有醉翁为拟伦。
譬如群凤粲羽翰，来下千里仪九成。
凤归乐绝天寥寥，人间坠简空垂精。
可但光华开日月，要识忠愤耸幽神。
虎头本是当时客，教子传孙无粟亭。
昼吟夜诵翁文耳，池蛙何容聒正声。
得之不待金错赠，好守门律如时令。
君家此叔定不痴，莫厌家鸡外勤请。
赠庐山钱卿
章孝标（唐代）

象魏抽簪早，匡庐筑室牢。宦情归去薄，天爵隐来高。

箧有新征诏，囊馀旧缊袍。何如舍麋鹿，明主仰风骚。
过黄粱梦三首 其二
袁宗道（明代）

枕中天地宽，梦里年光速。屈指威音前，黄粱曾几熟？
忆故园
李新（宋代）

杖藜出北郭，山阿延余晖。
屏营立高原，霜飚吹我衣。
牛羊稍绝迹，聚落灯火稀。
顾我岂无家，废置不得归。
大田已芜没，故丘人亦非。
终当问遗老，何如丁令威。
梅花喜神谱·欲开八枝
宋伯仁（宋代）

如盘而柄圭，崇裸以为器。
秬鬯次第陈，岂容忘古意。
昭潭十爱
梅挚（宋代）

我爱昭州乐，供官不在多。
薰风齐乐圣，淑气且宣和。
谒庙知神格，铺筵喜客过。
声边无一事，对酒漫高歌。
鹧鸪天 其二
晏几道（宋代）

一醉醒来春又残，野棠梨雨泪阑干。玉笙声里鸾空怨，罗幕香中燕未还。

终易散，且长闲，莫教离恨损朱颜。谁堪共展鸳鸯锦，同过西楼此夜寒。
学止翁齐寿诗为季本清作
罗玘（明代）

谏议性憎僧万回，僧生不为谏议憎。欲以其□试更能。

朝朝紫微帝，回天戒冰凝，莫扇扇枕枕欲冰。一身一日高互曾，万回一回绝传灯。

谏议心腾腾，翁冠媪帔，千里万里，目窅窅兮其凝瞢。

太官羞牛车，累之载以鹏。归酓鲵齿佐尊朋，何如拾橡盛瓦登。

母追峨峨胫束縢，膝韨急不及毾㲪。谏议坐琐闱，此语吾听曾。
寿张太夫人
林文俊（明代）

迢迢蜀道阻潘舆，使者频归问起居。筵出上尊黄票酒，函开御墨紫泥书。

也知綵服心长恋，其奈岩廊席久虚。书报北堂应一笑，圣恩新遣佩金鱼。
挽周侍郎二首 其二
朱熹（宋代）

忆昔趋丹阙，看公上玉除。民饥深献纳，主圣极欷歔。

解手寒江阔，惊心夜壑虚。朅来空老泪，无地别輀车。
晚春
韩淲（宋代）

细雨收微暖，轻云起薄阴。舟横莲叶浅，人度柳花深。

佛屋多支径，旂亭亦远林。一春思放浪，尽日喜登临。
次韵任太常致仕留别五首 其二
吴宽（明代）

此身真喜置吾庐，尚有床头一束书。海口潮生知进退，天心月到识盈虚。

已辞朝士还通讯，欲就渔翁更卜居。百里好山俱在眼，只教童子导篮舆。
采桑子 其三 为汪蛟门舍人题画册十二帧
陈维崧（清代）

八盘腻手香蝉委，红粉轻调。画的轻描，直得春魂为尔销。

道书偏怪郎耽读，百幅霞绡。十斛龙膏，何必蓬山访碧桃。
至灵壁镇于许供奉处得杜挺之书及诗
梅尧臣（宋代）

去冬过寻历阳守，江沙半遮当利口。口头沙蹙浪如山，浦溆排舟鱼贯柳。

却畏浪高难苦留，闻解符来时不久。平明挂席入扬州，主人酿成百斛酒。

酒上玉蛆如笑花，一日倒空罂与缶。主人亦欲君旧友，请我迟君同此首。

清明君果渡江至，与君继舳曾无负。过淮风紧到洪泽，使人助我如臂肘。

暮春溯汴汴流涩，自假轻航去如走。千忧万阻经灵壁，留书津吏情何厚。

副之佳句二十言，文昌光芒夜侵斗。平时相恤以此稀，缓急求之更难有。

风牵月挽望符离，水馆野亭能驻不。葛巾轻服约登步，葱𦞦冷淘誇其滫。

书中不说王平甫，应又先行君在后。我今趁君君趁王，趁入大梁须执手。
渔父词
黄今是（宋代）

蓑衣箬笠更无华，蓼岸蘋洲亦有家。风雨满天愁不动，隔江犹唱后庭花。
夜过盘石，隔河望永乐，寄闺中，效齐梁体
岑参（唐代）

盈盈一水隔，寂寂二更初。波上思罗袜，鱼边忆素书。

月如眉已画，云似鬓新梳。春物知人意，桃花笑索居。
张丽华墓
吴龙翰（宋代）

金井辘轳春梦残，香魂飞不到长安。
君王为虏妾为土，夜月空分两地寒。
偈颂一一二首 其一○二
释清远（宋代）

抵死要行云水脚，刚然求悟本来心。为蛇画足劳筋骨，辜负青山绿水深。
高邮野望二首
杨万里（宋代）

江南十里九青山，江北无山只野田。
更遣野田无远树，郭熙尽巧若为传。
送同舍葛茂达还浙东二首 其二
饶节（宋代）

隋河东下一千里，僮仆未知行李劳。闻道杞苗今结子，凭君饱食赋离骚。
插田歌
刘禹锡（唐代）

连州城下，俯接村墟。偶登郡楼，适有所感，遂书其事为俚歌，以俟采诗者。

冈头花草齐，燕子东西飞。田塍望如线，白水光参差。农妇白纻裙，农夫绿蓑衣。齐唱田中歌，嘤伫如竹枝。但闻怨响音，不辨俚语词。时时一大笑，此必相嘲嗤。水平苗漠漠，烟火生墟落。黄犬往复还，赤鸡鸣且啄。路旁谁家郎？乌帽衫袖长。自言上计吏，年初离帝乡。田夫语计吏：“君家侬定谙。一来长安罢，眼大不相参。”计吏笑致辞：“长安真大处。省门高轲峨，侬入无度数。昨来补卫士，唯用筒竹布。君看二三年，我作官人去。”
次韵礼之斋中述怀
强至（宋代）

僻坐治孤学，取书窥古人。
高风凛如在，千载邈相亲。
欲满诗书腹，宁规富贵身。
独君知己厚，无亦虑吾贫。
再和元夕
熊瑞（宋代）

落梅香影放华灯，快我来寻采若盟。
花醉羽觞金谷酒，连开蜡炬锦官城。
家家珠翠成群戏，处处笙箫簇队行。
惟有天津桥上月，无人能复记新声。
当涂叔祖生朝以顾亮画双松鹿雀为寿
张镃（宋代）

维崧之颠仙所巢，凡卉不敢争分淆。
千年双干腾老蛟，露月沐浴风枝敲。
雪霜贸贸青愈苞，天授非论地肥硗。
翼而翔飞足而跑，倘轻来此遭讥嘲。
伟哉两鹿义漆胶，生铁挺角铜为骹。
於菟可阱熊可庖，尔独不受不鞭捎。
如凤在薮麟在郊，俯仰自得盘林坳。
神雀亦喜辞黄茅，飞鸣岂复喧啁啁。
丹葩照映山灵教，欲衔献仙荐杯肴。
南园胸中洞六爻，大藩镇护无鸣髇。
报穰祝毕停迎猫，行取相印符竹抛。
长生阴德凡台抄，我欲歌颂追云璈。
往寿此画犹毫髾，阻修赖有精诚交。
秋兴 其二
冒车书（清代）

𡵚山数叶且留余，犹记成童佩韘初。王谢弟兄过络绎，崔卢儿女笑轩渠。

蓼花水齧中丞墓，柿叶声寒开府墟。吏部遗书亦寥落，我姑饱贪到华胥。
哭殉难十公用前韵 其十 潜忠布衣
刘宗周（明代）

韦布家风姓氏寒，里中世守一经酸。中朝遇变惊涂炭，幽谷何经赋考槃。

若个衣冠犹乞活，几时簪笏上长安。葵忱自昔倾阳处，廊庙山林岂二般。
洛阳春吟
邵雍（宋代）

洛阳人惯见奇葩，桃李花开未当花。
须是牡丹花盛发，满城方始乐无涯。
村舍杂书十二首 其一
陆游（宋代）

我本杞菊家，桑苧亦吾宗。种艺日成列，喜过万户封。

今年夏雨足，不复忧螟虫。归耕殆有相，所愿天辄从。
残腊
钟芳（明代）

残腊不少住，青阳暗相催。大运固有然，劳生亦奚为。

亭亭山上松，化作爨下灰。灼灼苑中花，扬芬弄朝晖。

鼓铸同一橐，群汇焉能违。愿从安乐翁，弄丸闲往来。
寄吕帅 其四
徐积（宋代）

帅臣所统在燕南，事事如窥指掌閒。仗钺精神堪破虏，扼吭形势正当关。

十洲部分连沧海，一道军声过黑山。文武非徒尹吉甫，前时方叔已平蛮。
拆号前一日作
陆游（宋代）

飘零随处是生涯，断梗飞蓬但可嗟。
稚子欢迎先入梦，从兵结束待还家。
食眠屡失身多病，忧愧相乘发易华。
隔日寄声为薄具，石榴应有未开花。
枣
丁谓（宋代）

好植蓬莱树，无凝枳棘姿。
鸡心藏密叶，羊角出高枝。
外炳丹朱彩，中含石蜜滋。
何当如尹令，见食玉文时。
闭户
陆游（宋代）

老人闭户动经月，嬾就东家借蹇驴。
身後有名岂如酒，体中不佳聊读书。
秦王开图见匕首，汉相徇市载厨车。
人间忧怖古如此，莫怪荒畦常荷锄。
留题灵岩
赵邦美（宋代）

披云佳看对青山，何必登高纵远观。
岩谷幽深无限景，可怜多是等闲看。
奉和送金城公主适西蕃
崔日用（唐代）

圣后经纶远，谋臣计画多。受降追汉策，筑馆计戎和。

俗化乌孙垒，春生积石河。六龙今出饯，双鹤愿为歌。
鲁恭王祠
徐积（宋代）

帝子非无贤，孰有恭王者。脱身辞汉储，一芥视天下。

勇故不失义，智故不失几。身既脱诸险，德亦潜其辉。

群奸非无目，浑浑无罅窥。阴谋不得奋，佞舌不得施。

以此终其身，万世不可非。初王受汉封，奉诏实都鲁。

如何千载后，庙貌在东楚。岂非王之赐，生尝及兹土。

所以淮上人，世世作神宇。然而鬼神道，不可接形声。

所感唯以德，所通唯以诚。去年冬不雪，江淮非一城。

人心谁无戚，蔡守最不宁。守乃款王祠，俯伏祈于廷。

其日腊且尽，其夕大雪零。前驱方入郭，后乘犹在坰。

田者欢于野，途者欢于行。如饥哺斯食，如疾医斯平。

骄阳遁无迹，和气来有形。因知王之心，虽殁不变更。

好诚而乐义，凛凛如平生。一祷辄已应，为赐良不轻。

侯拜神之贶，民歌侯之明。
高士咏。南郭子綦
吴筠（唐代）

子綦方隐几，冥寂久灰心。悟来应颜游，清义杳何深。

含响尽天籁，有言同鷇音。是非不足辩，安用劳神襟。
满江红
佚名（元代）

一片闲心，髑髅子、无穷生灭。被化机搬弄，驰骤许多颠□蹶。

贩骨如山成底事，迷情似海难超越。痛亘初、灵物被尘埋，尘沙劫。

求出离，须猛烈。寻知友，谈冰雪。下工夫磨炼，灵光明彻。

风定波澄潭底见，云开冷浸天心月。问哑人、食餐蜜味如何，无言说。
新秋杂题六首。食
陆龟蒙（唐代）

日午空斋带睡痕，水蔬山药荐盘飧。

林乌信我无机事，长到而今下石盆。
偕伯夔登涿州城木
顾翰（清代）

夕阳半明射城堞，四月打头飞木叶。出门蜡屐无好山，差喜危木高百级。

绕城三尺沙没濠，欲与废垒争低高。其间草木亦萧瑟，大抵苦竹兼黄蒿。

城中庐舍同栉比，多少人家炊烟里。长风浩浩吹市声，鸡犬翻疑在天际。

城边过客未卸装，尚闻铃驮鸣郎当。鸦群头上若过雨，归鸟更比征人忙。

莫言王粲依刘久，难得天涯逢好友。远游万里纵飘零，更上一层须抖擞。

年来颇觉心胆粗，云山遮眼愁模糊。明当与子臻绝顶，俯看健鹘盘浮图。
钱塘夜宴留别郡守
张蠙（唐代）

四方骚动一州安，夜列樽罍伴客欢。觱栗调高山阁迥，

虾蟆更促海声寒。屏间佩响藏歌妓，幕外刀光立从官。

沈醉不愁归棹远，晚风吹上子陵滩。
望南高峰奇甚龙井正在其处
韩淲（宋代）

云收寒日两高峰，窣堵波连翠崦重。南北之间有龙井，十年前事一枝筇。
龚深之曾约相从偶不及而深之逝矣独过其所约之地遗像俨然感怆不已因书其事
李之仪（宋代）

德公期我此联裾，独舍扁舟断梦初。穗帐一灯如晤语，泪痕空对两龙驹。
寄王二子直
刘敞（宋代）

鸿飞辄上天，鱼跃还入渊。故人去我百里馀，我欲附书无由缘。

去间离合谁得免，心虽欲近身逾远。少壮相欢长年悲，自恨今为丈夫浅。
登朱荷洲南楼
朱晞颜（宋代）

少年足力便𡼭崟，登高捷若飞猱轻。清风八咏久芜没，明月双溪今震凌。

我生游历半天下，胡床到处乘清夜。兴来不减庾征西，才疏应愧宣城谢。

穷年飘泊东嘉城，低眉矮屋嗟愁生。拟寻思远豁滞积，飞阑窅漠无由凭。

湖中荷花娇解语，兰舟荡漾移愁去。月明沆瀣翠盘低，冷香滴透洲边雨。

清波倒影涵青红，恍疑飞堕蓬莱宫。回看绣栱光烂目，危梯直与银河通。

羁人忽动登临兴，阑干面面和云凭。摩挲倦眼试新晴，山色溪光俱入咏。

要看山水写真时，烟云杳霭秋蟾辉。竟须携酒共君醉，援毫发我胸中奇。
送张山甫秘校归缑氏
梅尧臣（宋代）

去年来折桂，今年来娶妇。
得意春风前，还家寒食後。
蓬巷闹鸡犬，藤花荫井臼。
缑山白醪醇，重酌高堂寿。
送僧惠日归蟠龙山
王炎（宋代）

宴坐团蒲稳，何缘有此行。
理元无作止，事亦要经营。
鹤锡寻归路，龙宫出化城。
更于文字外，会取法无生。
颂古四十五首
释如珙（宋代）

千里同风见不差，僧持此语报玄沙。
不知蹉过如何也，莫是玄沙蹉过他。
咏物
陈杰（宋代）

天成不挫节根完，底是园工出相端。
花面索回银凤舞，苔身宛转翠虬蟠。
由来疏散林壑性，稍就规绳廊庙看。
至竟负流无改度，雾窗玉立雪篱寒。
病起初见宾僚时上疏丐祠未报
范成大（宋代）

浪将冠服衣猿狙，因病偷闲稍自如。时有好怀誇得句，略无情语怕回书。

边城晏闭稀传箭，村巷春游未荷锄。迨此良辰公事少，天恩傥许赋归欤。
种树
韩淲（宋代）

种树拥墙隙，伐茅开地偏。老衰常问禄，贫窘失求田。

晴热山前日，阴凉涧底泉。贤哉陶五柳，只爱北窗眠。
乘暇率僚友访澹山只阅御书清谈久之偶成以豁
黄同（宋代）

棠阴萧爽讼词稀，乘暇斋庄一陟危。
云汉昭回神圣画，珠玑晃燿古今诗。
清谈习习风声起，薄噀霏霏雨脚垂。
它日玉堂夸胜践。画图应展淡山奇。
雨後微谁光景益奇复得长句
陆游（宋代）

结辙轩车已扫空，挥犀谈笑与谁同？日消浅醉闲吟里，春在轻谁薄霭中。
百尺游丝喜风定，一双新燕说泥融。
天工只费须臾力，开遍东阑半丈红。
齐太庙乐歌十六首 其四 昭夏乐
谢超宗（南北朝）

涓辰选气，展礼恭祗。重闱月洞，层牖烟施。载虚玉鬯，载受金枝。

天歌折飨，云舞罄仪。神惟降止，泛景凝羲。帝华永蔼，泯藻方摛。
满替在眼即景赋二首
董嗣杲（宋代）

野分霜信薄，溪落雨痕乾。
僻邑催冬早，遥林积暝寒。
鸡栖隐坏壁，鹤老恋空关。
烛下哀筝发，楼头送漏残。
游大梅山护圣寺
楼钥（宋代）

江东东畔更东山，又过东山数里间。
试问招提在何处，万山深处白云环。
入邑 其二
王谌（南北朝）

野蔓侵沙径，山泉渡石梁。树头蚕葚熟，篱下雀梅香。

人与春光老，閒随日影长。撚须吟不就，穷杀孟襄阳。
题马和之十八应真卷后
毕沅（清代）

冰绡幻出贝叶纹，南渡侍郎留手痕。庄严自在应真像，笔尖所到神变存。

境幽林茂果何处，无乃舍卫给孤园。两两迦陵相对立，半天红射扶桑暾。

一人左右手作印，蒲团跏趺依修樠。寂默身披安陀会，万年一念忘劳烦。

一人咒钵两龙出，九霄蚴蟉相腾翻。四人旁观齐仰首，喜者失笑惊者奔。

桥外小亭映深竹，中有一人白佛言。五禅九定十回向，似将各一疏真源。

昆仑侍儿捧香篆，羯布罗气何氤氲。花间石榻绿熊褥，一人熟睡无朝昏。

津梁若疲岂神定，何以滋茂精进根。一人入定等枯木，旁有怪立头如鼋。

胸除诸魔久调服，作此伎俩徒殷殷。一人持经默自课，庞眉权颊清而敦。

至人不染文字相，三途八难具堪焚。阿输迦下三人坐，共观图卷相评论。

六种震动证神力，普示阎浮解脱门。侍儿旁持钵塞莫，心有所悟手自扪。

一人右肩独偏袒，手振锡杖涌慈云。八万四千母陀臂，遍与一切接引恩。

两人跣足对戏水，水流赴石声潺湲。惊涛不敢近衣角，化作万道明珠喷。

有时捉出水底月，将来贮向琉璃盆。献珠龙女凌波立，飘飘委佩从风掀。

云鬟雾鬓态绰约，翩然抗手如鸾骞。一人棱棱瘦露骨，猛虎弭耳身旁蹲。

情与无情俱已泯，异物可抚同家豚。昔人作此岂无故，迷途苦海多愁怨。

特开生面留宇宙，凭仗佛力为牵援。若云诸相本无相，髻成德安胸卐文。

现出檐葡色世界，是空是色谁能分。沈檀匣盛锦褾裹，宝珠缨鬘垂缤纷。

六时忏悔菩提记，清磬红镫礼世尊。
送唐御史
仲讷（宋代）

力犯雷霆众共危，远投魑魅独为宜。
忠州学业真无负，高庙神灵固有知。
自倚圣明容直道，未甘憔悴死荒陲。
满朝卿相多公议，莫把文章作楚辞。
都梁十景诗 八仙台招隐
米芾（宋代）

山径重重锁绿苔，松花曾见几番开。群仙费尽招呼力，那得休官一个来。
草堂 游重云
程颢（宋代）

久厌尘笼万虑昏，喜寻泉石暂清神。目劳足倦深山里，犹胜低眉对俗人。
龟堂独酌
陆游（宋代）

一榼兰溪自献酬，徂年不肯为人留。
巴山频入初寒梦，江月偏供独夜愁。
越石壮心鸡喔喔，子卿归信雁悠悠。
天生我辈初何用，病骨支离又过秋。
遣怀
陆游（宋代）

息倦登耕陇，乘闲弄钓舟。
安能书咄咄，且复送悠悠。
穷巷谁来往，村醪自献酬。
何妨晏平仲，岁晚一狐裘。
征边
郑用锡（清代）

貔貅十万抵胡天，拔帜登坛众志坚。虏得降王期报国，论功不羡勒燕然。
寄酒伴唐彦君益
吕南公（宋代）

门外水渠鸣漉漉，屋头桐叶落翩翩。向来苦旱难寻井，及此愁霖易怨天。

数盏旧藏真糯液，一盘初烂壮牛肩。故人忙迫城隍远，独息书床又醉眠。
寄华岳孙逸人
李商隐（唐代）

灵岳几千仞，老松逾百寻。攀崖仍蹑壁，啖叶复眠阴。

海上呼三岛，斋中戏五禽。唯应逢阮籍，长啸作鸾音。
句
戴表元（宋代）

更有邻墙全处士，醉吟能泛百杯宽。
春兴 其八
黎景义（明代）

宁知四十九年非，不用登临叹落晖。

明月自来还自去，暂时相赏莫相违。春临柳谷莺先觉，雪满空庭鹤未归。

醉卧白云閒入梦，松声草色共忘机。
东窗偶书二首 其二
陆游（宋代）

万事何曾有速淹，熊蹯鱼腹自难兼。山川置掌犹能取，日月无胶可得黏。

稚子幸堪持几杖，老生元自惯齑盐。清晨临镜还三叹，雪颔今年无处添。
壬申除夕偶成
戚继光（明代）

绝塞无烽紫气浮，一时轩盖愧同游。
使星天地看仍聚，子夜招寻醉未休。
腊尽忽惊双鬓改，北来已是六年留。
丹心不假残杯力，醉倚空庭拂剑缑。
和真上人万松亭虎窥泉
梅尧臣（宋代）

南冈新路平，东岭新亭成。
岭上松万株，岭下泉一泓。
松未龙鳞老，泉曾虎迹行。
虎去岂不渴，松今岂不生。
泉无百尺绳，安见甘与清。
松无百岁人，安见千丈荣。
道人能喻道，莫使世人惊。
我来开醉眼，不似阮步兵。
同诸公奉侍祭岳渎使大理卢幼平自会稽回经平望…不至
皎然（唐代）

望祀崇周典，皇华出汉庭。紫泥颁会计，玄酒荐芳馨。

圣虑多虔肃，斋心合至灵。占祥刊史竹，筮日数尧蓂.

礼秩加新命，朝章笃理刑。敷诚通北阙，遗爱在南亭。

苕水思曾泛，矶山忆重经。清风门客仰，佳颂国人听。

攀桂留卿月，征文待使星。春郊回驷牡，遥识故林青。
马巨济董役魏王坟作诗寄之
张耒（宋代）

城北牛脾山，千丘压其麓。
事皆有司办，圣世数厚族。
园林迫复土，百役兴甚速。
烦我别驾公，侵星次空谷。
邮亭旧客去，闲日睡颇足。
闻莺有佳兴，徙倚近乔木。
樱◇味鼎来，管弦调渐熟。
期归酌烧酒，及此未炎燠。
孤雁
储嗣宗（唐代）

孤雁暮飞急，萧萧天地秋。关河正黄叶，消息断青楼。

湘渚烟波远，骊山风雨愁。此时万里道，魂梦绕沧洲。
怀广南转运陈学士状元
释希昼（宋代）

极望随南斗，迢迢思欲迷。
春生桂岭外，人在海门西。
残日依山尽，长天向水低。
遥知仙馆梦，夜夜怯猿啼。
过秦论(上篇)
贾谊（两汉）

秦孝公据崤函之固，拥雍州之地，君臣固守以窥周室，有席卷天下，包举宇内，囊括四海之意，并吞八荒之心。当是时也，商君佐之，内立法度，务耕织，修守战之具，外连衡而斗诸侯。于是秦人拱手而取西河之外。

孝公既没，惠文、武、昭襄蒙故业，因遗策，南取汉中，西举巴、蜀，东割膏腴之地，北收要害之郡。诸侯恐惧，会盟而谋弱秦，不爱珍器重宝肥饶之地，以致天下之士，合从缔交，相与为一。当此之时，齐有孟尝，赵有平原，楚有春申，魏有信陵。此四君者，皆明智而忠信，宽厚而爱人，尊贤而重士，约从离衡，兼韩、魏、燕、楚、齐、赵、宋、卫、中山之众。于是六国之士，有甯越、徐尚、苏秦、杜赫之属为之谋，齐明、周最、陈轸、召滑、楼缓、翟景、苏厉、乐毅之徒通其意，吴起、孙膑、带佗、倪良、王廖、田忌、廉颇、赵奢之伦制其兵。尝以十倍之地，百万之众，叩关而攻秦。秦人开关延敌，九国之师，逡巡而不敢进。秦无亡矢遗镞之费，而天下诸侯已困矣。于是从散约败，争割地而赂秦。秦有余力而制其弊，追亡逐北，伏尸百万，流血漂橹；因利乘便，宰割天下，分裂山河。强国请服，弱国入朝。延及孝文王、庄襄王，享国之日浅，国家无事。

及至始皇，奋六世之余烈，振长策而御宇内，吞二周而亡诸侯，履至尊而制六合，执敲扑而鞭笞天下，威振四海。南取百越之地，以为桂林、象郡；百越之君，俯首系颈，委命下吏。乃使蒙恬北筑长城而守藩篱，却匈奴七百余里；胡人不敢南下而牧马，士不敢弯弓而报怨。于是废先王之道，焚百家之言，以愚黔首；隳名城，杀豪杰；收天下之兵，聚之咸阳，销锋镝，铸以为金人十二，以弱天下之民。然后践华为城，因河为池，据亿丈之城，临不测之渊，以为固。良将劲弩守要害之处，信臣精卒陈利兵而谁何。天下已定，始皇之心，自以为关中之固，金城千里，子孙帝王万世之业也。

始皇既没，余威震于殊俗。然陈涉瓮牖绳枢之子，氓隶之人，而迁徙之徒也；才能不及中人，非有仲尼、墨翟之贤，陶朱、猗顿之富；蹑足行伍之间，而倔起阡陌之中，率疲弊之卒，将数百之众，转而攻秦；斩木为兵，揭竿为旗，天下云集响应，赢粮而景从。山东豪俊遂并起而亡秦族矣。

且夫天下非小弱也，雍州之地，崤函之固，自若也。陈涉之位，非尊于齐、楚、燕、赵、韩、魏、宋、卫、中山之君也；锄櫌棘矜，非铦于钩戟长铩也；谪戍之众，非抗于九国之师也；深谋远虑，行军用兵之道，非及乡时之士也。然而成败异变，功业相反，何也？试使山东之国与陈涉度长絜大，比权量力，则不可同年而语矣。然秦以区区之地，致万乘之势，序八州而朝同列，百有余年矣；然后以六合为家，崤函为宫；一夫作难而七庙隳，身死人手，为天下笑者，何也？仁义不施而攻守之势异也。
和虞长洲游虎丘
程俱（宋代）

寻壑复经丘，人看李郭舟。藤花多背日，桐叶最知秋。

虎去藜藿尽，龙归蛙黾愁。振衣临石壁，未羡习池游。
扫花游 其一 吴门早春和文十叔问韵
易顺鼎（清代）

听风听雨，向江上吴宫，又还听雪。早梅未折。怕因循过了，试灯时节。

软玉年华，似被昆刀暗切。澹黄月。唤花外笛声，吹起三叠。

人远芳讯绝。忆载酒横塘，那回鸳楫。画篷一叶。怅秋娘渡口，水寒筝咽。

应被春嗔，旧日心情顿别。艳悰歇。对天涯梦云休说。
损戒 其一
洪咨夔（宋代）

河鲀行水底，志在全其生。缒绠激使怒，拍浮拾彭亨。

触来不自制，天君失和平。惩忿当如山，一静弭百争。
元和
陈杰（宋代）

元和天子圣，玉烛万方同。
乾坤一澄霁，草木皆春融。
臣度再稽首，臣愬三鞠躬。
一雪洗蔡州，敢有贪天功。
咏史下·曹丕
陈普（宋代）

春华建安曹子建，秋实西京张释之。
父事刑颙奴七子，黄初便作万年期。
适承再示佳句亦强勉再成一首
饶节（宋代）

摆落红尘罢作缘，从渠早晚离西天。何妨展轴卧翘足，未暇随人笑胁肩。

但许南泉到痴钝，莫依投子觅新鲜。佛魔一扫双无用，陋矣庄生大小年。
句
张顺之（宋代）

照我胸中笔，吐出江淹文。
赠吴氏甥二首
袁燮（宋代）

男儿何所急，为学要立志。
此志苟坚强，天下无难事。
超然贵於物，万善无不备。
厥初本高明，有过则昏蔽。
但能改其过，辉光照无际。
厥初本笃实，有过则虚伪。
但能改其过，金玉等精粹。
改过贵乎勇，不勇真自弃。
有过如坑穽，改过如平地。
平地可安行，坑穽宜急避。
事亲贵乎孝，呈长贵笠弟。
是为立身本，奉承无失坠。
门户久衰颓，盍作兴起计。
是心通神明，勿使形骸累。
持之久而纯，百福如川至。
酬孝甫见赠十首（各酬本意，次用旧韵）
元稹（唐代）

宋玉秋来续楚词，阴铿官漫足闲诗。

亲情书札相安慰，多道萧何作判司。

杜甫天材颇绝伦，每寻诗卷似情亲。

怜渠直道当时语，不著心源傍古人。

十岁荒狂任博徒，挼莎五木掷枭卢。

野诗良辅偏怜假，长借金鞍迓酒胡。

曾经绰立侍丹墀，绽蕊宫花拂面枝。

雉尾扇开朝日出，柘黄衫对碧霄垂。

一自低心翰墨场，箭靫抛尽负书囊。

近来兼爱休粮药，柏叶纱罗杂豆黄。

莫笑风尘满病颜，此生元在有无间。

卷舒莲叶终难湿，去住云心一种闲。

无事抛棋侵虎口，几时开眼复联行。

终须杀尽缘边敌，四面通同掩大荒。

原宪甘贫每自开，子春伤足少人哀。

巷南唯有陈居士，时学文殊一问来。

每识闲人如未识，与君相识更相怜。

经旬不解来过宿，忍见空床夜夜眠。

开坼新诗展大璆，明珠炫转玉音浮。

酬君十首三更坐，减却常时半夜愁。
凿流塘二首 其二
詹初（宋代）

旧为沙泥场，今为流水域。混混固有源，开导吾为德。

人心凝物固，已有犹当克。已去心源澄，活泼自无塞。

万汇当其前，水鉴真明极。徘徊此塘滨，永为立心则。
竹
戴叔伦（唐代）

卷箨正离披，新枝复蒙密。翛翛月下闻，褭褭林际出。

岂独对芳菲，终年色如一。
颂古一○一首
释子淳（宋代）

不挂唇皮一句奇，少林冷坐最慈悲。
须知此道非传授，立雪神光已强为。
和刘天启并留别 其二
释慧空（宋代）

相从无十日，相别又经年。为问南来雁，群飞孰使然。
苏幕遮（送张删定赴召）
王质（宋代）

驿尘飞，天意紧。香雪芝封，犹带吴泥润。昨夜宝＿开玉镜。一点西风，便觉寒秋近。白苹洲，红蓼径。风露凄清，快促黄金镫。叠叠重重听好信。掷了碧油幢，更掷双堂印。
读史感兴
黄文雷（宋代）

断鳌几何年，八极俨不动。
当是有枢纽，铁网络纤空。
偷儿睨斗有，赤手制天栋。
愁杀地上人，覆压万古痛。
书生见事浅，十算九不中。
岂徒书生罪，要与六籍共。
寄怀少梅山人
高材（明代）

千里逢迎抱素琴，独怜子晋是知音。婆娑老子欲长啸，犹愧苏门鸾凤吟。
渔家傲 其二
王安石（宋代）

平岸小桥千嶂抱，揉蓝一水萦花草。茅屋数间窗窈窕。

尘不到，时时自有春风扫。

午枕觉来闻语鸟，攲眠似听朝鸡早。忽忆故人今总老。

贪梦好，茫然忘了邯郸道。
过安庆旧城
董嗣杲（宋代）

市邑新荆棘，风沙旧路岐。
重添多少恨，可想战争时。
蟒气缠荒塔，萤光出废池。
纖纖城角草，应是得春迟。
赠栉生沈志道
王行（元代）

安眠海运朝黄宫，发如日出蒙霜松。含风老梳起为栉，习习万霜聪明通。

市门有客亦何者，山花满髻双颧红。肩囊朝出暮复返，弹镊远送孤飞鸿。

嗟兹两事谁所记，豫章太史眉山翁。自非此艺有妙适，孰肯置尔诗囊中。

况今子复异於众，雅有古意蟠心胸。清阴绿树画檐静，湘帘拂拂生微风。

青云撒地丝万缕，绾束不厌冠巾重。予年渐衰叹种种，时亦藉子修仪容。

子今远行事游历，湖海剩有神仙踪。烟霞尘土偶相遇，会须更达纯阳聪。
示四妹
王安石（宋代）

孟光求婿得梁鸿，庑下相随不讳穷。卓荦才名今日事，萧条门巷古人风。

五噫尚与时多忤，一笑兼忘我屡空。六月尘沙不相贷，泫然搔首又西东。
蒲中杂咏 竹轩
赵鼎（宋代）

笙箫声断一杯残，翠袖云鬟共倚栏。要藉馀阴清晚醉，酸寒莫作子猷看。
送雪溪徐高士之越三首 其一
萧立之（宋代）

清吟未了又成行，是处青山入瘦藤。两袖晓风荷叶露，自摇明月渡西兴。
荥阳赵孝子
宋褧（元代）

孝乃百行本，亲有罔极恩。亲恩何以报，持报百身论。

事生或能尽，事亡鲜如存。赵君性诚笃，能窥曾闵籓。

亲癠拜医师，既葬庐墓垣。身与木石居，泪零松柏原。

动息抚遗体，哀痛伤心魂。读礼已无愧，抱恨终弗谖。

过车式而敬，朝命表宅门。大哉永锡类，浇风庶能敦。
龟溪即事五首 其一
高斯得（宋代）

顽云蔀鹤岭，积雪明龟溪。枌榆社已屋，斯焉卜幽栖。

亦有好事人，除馆溪之西。门巷寄深窈，青山有攀跻。

平生秉微尚，颇忻咏归兮。且可投吾簪，安能栖会稽。
次韵义门郑仲辨所寄梅花诗
李昱（明代）

山矾水仙兄弟行，只有梅花独清放。去年拟作西山游，苦为耽诗抱微恙。

今年拄杖敲岩扃，恍如罗浮梦初醒。幽姿临风粉蝶妒，长梢落雪青鸾惊。

西湖别来花几度，和靖祠前不知数。月出未出天昏黄，悄如坐我孤山路。

却忆断桥流水东，冲寒腊酒盛郫筒。只今想像风尘际，缟裙练帨情无穷。

起舞花前为君寿，江南一枝春信通，分明白绢来斜封。

珍辞丽笔光炯炯，疏枝冷蕊春重重。夜来积雪三尺厚，绕树高歌连星斗。

诗怀笑我清如花，归兴为谁浓似酒。漫山桃李生春愁，孤芳狼籍无人收。

安得扬州见何逊，为花一洗千年羞。
赋尹氏澹饭斋
陶植（元代）

食澹神自清，甘肥成疢疾。吁嗟口腹徒，奢味无穷极。

嘉馔必候鲭，骈罗方丈席。过此三寸喉，芬芳竟何益。

尹君和靖孙，传家守清白。官虽列华要，励志常冰蘖。

箪食与豆羹，泰然对宾客。吾徒山泽癯，何惭枯槁质。

书此澹饭斋，洗心聊自饬。
宿斋太一宫即事五首
宋庠（宋代）

仙楼觚阙概云霓，奕奕威灵拥太禧。
海内兵销无伐国，牡荆閒偃汉宫旗。
瑞鹧鸪·临鸾常恁整妆梅
佚名（宋代）

临鸾常恁整妆梅。枝枝仙艳月中开。可杀天心、故与多端丽，那更罗衣峭窄裁。几回瞻觑魂消黯，芙蕖匀透双腮。好将心事、都分付与，时暂到、小庭来。玉砌红芳点绿苔。
读苏子瞻韩干马图诗
张耒（宋代）

我虽不见韩干马，一读公诗如见者。
韩生画马常苦肥，肉中藏骨以为奇。
开元有臣善司牧，四十万匹屯山谷。
养之罕用食之丰，力不曾施空长肉。
韩生图像无乃然，我谓韩生巧未全，
君不见昔时骐骥人未得，饥守盐车惟有骨。
昂藏不受尘土侵，伯乐未来空伫立。
骐骥乏食肉常臞，韩生不写瘦马驹。
谁能为骥传之图，不如凡马饱青刍。
升元寺
李焘（宋代）

升元古寺宝灵珠，照影东西与众殊。
本为仁皇贲潜府，岂知今日镇留都。
干友人诗
高言（宋代）

昨夜阴风透胆寒，地炉无火酒瓶乾。
男儿慷慨平生事，时复挑灯把剑看。
百岁
陆游（宋代）

百岁纷纷易白头，一年鼎鼎又清秋。
壮心空似骥伏枥，病骨敢清狐首丘。
屠钓论交成酒隐，山林高卧得天游。
莫悲晚节功名误，即死犹堪赠醉侯。
哭夫诗百首
薄少君（明代）

海内风流一瞬倾，彼苍难问古今争。哭君莫作秋闺怨，《薤露》须歌铁板声。
塞外
梁去惑（唐代）

塞北长寒地，由来□物华。不知羌笛里，何处得梅花？
西江月·养甲争如养性
王哲（金朝）

养甲争如养性，修身争似修心。从来作做到如今。每日劳劳图甚。她把幽微搜索，便将玄理思寻。交君稍悟水中金。不肯荒郊做恁。
宴七邑宰
王十朋（宋代）

九重宵旰爱民深，令尹宜怀抚字心。今日黄堂一杯酒，殷勤端为庆民斟。
哭槐径弟
薛嵎（宋代）

孤僻由天性，看山独展眉。岂无身后虑，犹课病中诗。

泉石宁非祟，苍旻不可知。平生唯爱菊，增我九秋悲。
菩萨蛮（夜景）
史达祖（宋代）

梨花不碍东城月。月明照见空兰雪。雪底夜香微。褰帘拜月归。

锦衾幽梦短。明日南堂宴。宴罢小楼台。春风来不来。
湘妃庙
齐己（唐代）

湘烟濛濛湘水急，汀露凝红裛莲湿。苍梧云叠九嶷深，

二女魂莲江上立。相携泣，凤盖龙舆追不及。

庙荒松朽啼莲猩，笋鞭迸出阶基倾。黄昏一岸阴风起，

新月如眉生阔水。
杂言二章送柳慎徽赴道州教授
李新（宋代）

荷衣老长官，拥紬呼衙晚。
黄阁有造父，伏骥起编栈，
广文局如水，何人檄慵慢。
岂无同升公，空谷饱藜苋。
寄书获我心，正须衡阳雁。
再次前韵六首
张嵲（宋代）

野泉决决贯城来，红紫商量次第开。
尚想梅横却月观，遥知云雨暗阳台。
戊辰岁除前五日作新岁八十有五矣
陆游（宋代）

灰深火可宿，炷小灯耐久，长流故不腐，易成必速朽。
我昔游青城，闻道巢居叟；躬行虽不力，年少过九九。
固知适天幸，自养亦差厚。
传家六儿子，其四今皓首。
宁闻涧底松，郁郁慕蒲柳？
夕阳
孙华孙（元代）

夕阳挂红鼓，强半浸绿水。
斯须日渐下，堆异参差起。
老夫岸巾坐，并入图画里。
新新无停机，拟议已非是。
展峰亭
李石（宋代）

起来蛛网罥茅檐，脱叶飞飞却倒粘。
十月风光成妩媚，一林霜气自深严。
比花已老何人摘，村酒无多喜客添。
收拾江湖閒望眼，展峰亭上数山尖。
八月十五日夜寄友人
司马光（宋代）

故人音信绝，对月动相思。清露滴红叶，此怀当告谁。

秋风广陵郭，正是望涛时。
太湖诗。销夏湾
皮日休（唐代）

太湖有曲处，其门为两崖。当中数十顷，别如一天池。

号为销夏湾，此名无所私。赤日莫斜照，清风多遥吹。

沙屿扫粉墨，松竹调埙篪。山果红靺鞨，水苔青wK髵。

木阴厚若瓦，岩磴滑如饴。我来此游息，夏景方赫曦。

一坐盘石上，肃肃寒生肌。小艖或可泛，短策或可支。

行惊翠羽起，坐见白莲披。敛袖弄轻浪，解巾敌凉飔.

但有水云见，更馀沙禽知。京洛往来客，暍死缘奔驰。

此中便可老，焉用名利为。
登罗汉峰
朱熹（宋代）

休暇曹事简，登高恣窥临。徜徉偶此地，旷望披尘襟。

落日瞰远郊，暮色生寒阴。欢娱未云已，更欲穷幽寻。

行披茂树尽，豁见沧溟深。恨无双飞翼，往诣蓬山岑。
十月二十六日夜梦行南郑道中既觉恍然揽笔作
陆游（宋代）

孤云两角不可行，望云九井不可渡。
嶓冢之山高插天，汉水滔滔日东去。
高皇试剑石为分，草没苔封犹故处。
将坛坡陀过千载，中野疑有神物护。
我时在幕府，来往无晨暮。
夜宿沔阳驿，朝饭长木舖。
雪中痛饮百榼空，蹴踏山林伐狐兔。
耽耽北山虎，食人不知数。
孤儿寡妇雠不报，日落风生行旅惧。
我闻投袂起，大呼闻百步，奋戈直前虎人立，吼裂苍崖血如注。
从骑三十皆秦人，面青气夺空相顾。
国家未发度辽师，落魄人间傍行路。
对花把酒学酝藉，空辱诸公诵诗句。
即今衰病卧在床，振臂犹思傋征戍。
南人孰谓不知兵？昔者亡秦楚三户！
同乐天登栖灵寺塔
刘禹锡（唐代）

步步相携不觉难，九层云外倚阑干。

忽然笑语半天上，无限游人举眼看。
和吴山泉万竹亭
释道璨（宋代）

风流不减晋诸贤，冰雪精神已凛然。
岁晚莫教冰雪盛，听他明月下青天。
宣仁圣烈皇后挽辞五首
苏颂（宋代）

辰极閟轩辉，天人覆玉衣。
两朝临大宝，九载运璇玑。
永巷私门绝，通闺外族稀。
蕃厘崇构閟，应待媪神归。
既离成都，故人送者远至汉嘉分袂，其尤远而
范成大（宋代）

我本住林屋，风吹来锦城。
锦城亦休乐？所乐多友生。
相从不知亦，相送不计程。
横绝峨眉巅，欲去有余情。
吾宗盖难弟，李郭人中英，
二杨懿文德，谭子资粹清。
相视心莫逆，剧谈四筵轻。
明朝各回首，云水相与平。
我今投绂去，行且扶藜耕。
凄凉别知赋，慷慨结客行。
後会岂不好，路长恐寒盟。
诸贤乃不凡，骨相有功名。
大厦罩群木，明廷朝万灵。
王畿坦如砥，结绶当同登。
道傍石湖水，谁能叩柴荆。
梦中傥相见，秉烛听残更。
减字木兰花
向子諲（宋代）

翠鬟双小。绿绮朱弦心未了。画戟森间。玉子纹楸手共谈。

不妨扶老。未说他年无限笑。且要忘忧。莫问今朝胜几筹。
八月二十日与馆中同舍游西湖作
葛立方（宋代）

匏系坐蜗舍，秋光只檐楹。
悬知西湖佳，颇困官事婴。
今日复何日，采舟天外横。
木落山骨露，千螺倒澄瀛。
神仙勿浪求，玉京仍五城。
垂丝海棠
孙惟信（宋代）

袅袅垂丝不自持，更禁日炙与风吹。
仙家见惯浑闲事，乞与人间看一枝。
四月十四日招秦伯虞邓熙之陈雨生并携琴师王耀先泛舟秦淮
俞明震（清代）

秦淮初夏景夷犹，薄薄云阴宿雨收。烟水有情诸老在，莺花如我一春愁。

故家文物存刍狗，一代人心幻土牛。斟酌古今琴韵好，任他箫管在高楼。
因在秀州寄王道夫诗三首
叶适（宋代）

衮衮红尘五月留，来时落木不胜秋。
只今春事浓如许，万里沧浪又一舟。
君看取
徐积（宋代）

管得江湖占得山。白云同散学云闲。清旦出，夕阳还。不知身在画屏间。
閒步游紫极观
张镃（宋代）

孤榜前春冰雪清，山祠閒步意无营。曾耽幽槩穿廊曲，犹记筠冠问客生。
过康山忠臣庙追吊前烈
苏葵（明代）

锦旗竿上风初竞，绿水湖边日欲黄。一日山河定刘项，千年词宇惜关张。

攀龙有志生何爱，扼虎成功死亦香。草昧相从人或误，诸君偏解识真王。
次肩吾庆生日韵
魏了翁（宋代）

我友忧时发满梳，殷勤勉我用诗书。
情知分义如何废，可使才能自有余。
气血渐衰多病后，创夷转甚数年初。
梦魂惯识归来趣，长傍山椒撷稻疏。
次周和州韵 其二
释居简（宋代）

抔土铭骐骏，诙如柳子骚。涤新藏缺研，悯旧惜残毫。

射石惩年少，闻鸡仄枕高。云低鸿翼远，弋者不偿劳。
次仲氏韵 其一
孙应时（宋代）

曲生真得圣之清，风味超然一座倾。肯向春寒慰牢落，令人心事转和平。
陌上花八首
晁补之（宋代）

娘子歌传乐府悲，当年陌上看芳菲。
曼声更缓何妨缓，莫似东风火急归。
冬夜不寐
朱淑真（宋代）

推枕鸳帏不耐寒，起来霜月转栏干。
闷怀脉脉与谁说，泪滴罗衣不忍看。
采莲令·月华收
柳永（宋代）

月华收，云淡霜天曙。西征客、此时情苦。翠娥执手送临歧，轧轧开朱户。千娇面、盈盈伫立，无言有泪，断肠争忍回顾。
一叶兰舟，便恁急桨凌波去。贪行色、岂知离绪，万般方寸，但饮恨，脉脉同谁语。更回首、重城不见，寒江天外，隐隐两三烟树。
送金仙上人罢讲
刘克庄（宋代）

繙经岩电眼，竖拂海潮音。
暂卓飞空锡，坚辞布地金。
忉忉菩萨语，切切老婆心。
明日入山去，城中何处寻。
皇帝閤春帖子 其二
许及之（宋代）

协风初转斗杓旋，即是流虹纪瑞年。甲子一周天启运，威仪重见汉中天。
相和歌辞。铜雀妓
王適（唐代）

日暮铜雀迥，幽声玉座清。萧森松柏望，委郁绮罗情。

君恩不再重，妾舞为谁轻。
河之坊
王浍（元代）

河之坊矣，截截其平。岂曰不力，言持其盈。国𠌰覆矣，视尔梦梦。

云胡昊天，不终惠我生。云胡昊天，疾威堂堂。辗转玩日，四国卒荒。

偃仰在位，不知匪臧，不顾其行。有粟有粟，亦集于缶。

则不敢饘，抑糊余口。谇曰哲矣，孰秉其咎。知我懮懮，不知我疚。

陟彼南山，石其扁矣。戒尔勿伤，足其趼矣。𠴲𠴲㖧㖧，颜之腼矣。

猗余何言，涕之泫矣。民之种种，具曰赘疣。弗于尔躬，曷云能瘳。

勖哉夫子，保尔有位，慎尔为犹。
过访含屿上人溪楼有赠
释古易（明代）

一从飞锡到招提，每试冬泉拟霅溪。笑我得閒多病后，感君高谊共幽栖。

道情是处甘寥寂，诗思无时不品题。山色满楼相过近，刺桐花下柳桥西。
送洪区邱先生教谕长清
王钺（清代）

白发焉能逐队行，一官独冷称长清。遗民自识康成草，博士家长伏氏经。

瘦马骨高疲远道，古槐根出枕荒城。应怜到日多幽赏，松桂高风苜蓿羹。
寿知宗
范一飞（宋代）

天工未放二阳生，留得尧阶一叶蓂。
庆诞仙源贵公子，祥开南极老人星。
日随宫线添无尽，貌比庄椿看更青。
岁岁华堂祝眉寿，笙歌声里雪梅馨。
明月堂
刘氏妇（唐代）

蝉鬓惊秋华发新，可怜红隙尽埃尘。

西山一梦何年觉，明月堂埃不见人。

玉钩风急响丁东，回首西山似梦中。

明月堂埃人不到，庭梧一夜老秋风。